
משרד המדע, הטכנולוגיה והחלל
מדינת ישראל


1. כללי:
ברוח החלטת ממשלת ישראל מספר 4512, מיום 1.4.2012, בעניין "הקמת רשת מוקדי צפרות ארצית" משרד המדע, הטכנולוגיה והחלל  (להלן – המשרד) ימשיך לממן בשנת 2015 מלגה לתלמיד תואר שלישי אשר עבודת המחקר שלו עוסקת בפיתוח תשתיות מחקר בצפרות בתחום שימור המגוון הביולוגי או בתחום מחקרי נדידה הקשורים לפעילות תשתיות חלל בישראל. 
במסגרת המסלול להכשרת כוח אדם מדעי, מפרסם בזאת המשרד קול קורא לקבלת בקשות של מועמדים למלגות לתלמידי תואר שלישי במוסדות להשכלה גבוהה בישראל אשר עבודת המחקר שלהם עוסקת בפיתוח תשתיות מחקר בצפרות בתחום שימור המגוון הביולוגי או בתחום מחקרי נדידה הקשורים לפעילות תשתיות חלל בישראל.

התקציב אשר הוקצה על ידי המשרד לצורך קול קורא זה  לשנת 2015 הינו עד 250 אלף ₪, בכפוף לזמינות תקציבית, אשר באמצעותו תמומן מלגה אחת לתקופה של שלוש שנים.
הערה: לא יהיה כפל מימון באמצעות המשרד, דהיינו לא יינתן מימון לאותו מחקר או לא תינתן מלגה נוספת לאותו משתלם במסגרת אחרת של המשרד.
2. תנאי הסף:
רשאים להגיש בקשות לקול הקורא מוסדות ומועמדים מטעמם (להלן – המשתלמים) העומדים בכל תנאי הסף שלהלן:
1. המוסד הינו מוסד מוכר להשכלה גבוהה בישראל, כמשמעותו בחוק המועצה להשכלה גבוהה, תשי"ח-1958 (להלן – המוסד).

2. המשתלם הינו אזרח ישראלי, תושב קבע או בעל מעמד עולה (כמוגדר במשרד הפנים), והינו סטודנט מן המניין במוסד, הלומד לקראת תואר שלישי, או רשום ללימודי תואר שלישי במוסד, ובתנאי שבמועד החתימה על הסכם ההתקשרות עם המשרד יהיה סטודנט מן המניין לתואר שלישי במוסד.
3. ברשות המשתלם תכנית מחקר מאושרת לדוקטורט או תכנית אשר הוגשה לאישור הגורמים המוסמכים במוסד ואשר עדיין ממתינה לאישור, בתנאי שתאושר עד למועד החתימה על הסכם ההתקשרות עם המשרד.
4. תכנית המחקר של המשתלם המוצגת במסגרת הבקשה ואושרה/הוגשה כאמור בסעיף 2 לעיל כוללת תכנית לביצוע מחקר בעל היתכנות יישומית ופוטנציאל כלכלי בתחום אשר צוין בסעיף א' לעיל.
5. המוסד והמשתלם מעוניינים להתחייב לבצע את התנאים המפורטים בסעיף ג' להלן.
3. תנאי ביצוע:
המוסדות והמשתלמים הזוכים במלגה מטעמם יתחייבו (התחייבות המשתלמים תעשה באמצעות המוסד):
1. לפעול בהתאם לקבוע בקול קורא זה, בהתאם לתנאי הסכם ההתקשרות בין המשרד למוסד המצורף כנספח ג' לקול הקורא, וכן בהתאם לנהלי העבודה של המשרד המצורפים כנספח א' לקול הקורא.
2. המשתלם יקדיש את עיקר זמנו למחקר שאושר לו במסגרת הקול הקורא, ולא יעבוד בעבור תמורה כספית או תמורה בשווי כסף, למעט, עבודה בשכר בהיקף שלא יעלה על 8 שעות שבועיות בסמסטר בתפקידי הוראה או הדרכה במוסד בו הוא לומד. כמו כן, לצורך שילוב לימודים לתואר B.Ed בתחום המדעים (תעודת הוראה) ובהתאם למפורט בנהלי העבודה המצורפים.
3. המשתלם יבצע פעילות התנדבותית בהיקף של 100 שעות לפחות במהלך תקופת ההתקשרות הקבועה בהסכם.
הגשת בקשה למלגה מהווה התחייבות לקיום תנאי זה.
רשימת גופים בהם ישנה אפשרות לבצע את ההתנדבות מפורסמת  באתר האינטרנט של המשרד בכתובת) בית -> מידע -> מידע וכלים -> שילוב משתלמים בפעילות התנדבותית). מלגאים אשר יהיו מעוניינים לבחור בביצוע ההתנדבות באחד מהגופים המופיעים ברשימה יפנו אליהם ישירות. יודגש, כי אין חובה לפנות לגופים המופיעים ברשימה, וכי העניין נתון לשיקול דעתם של המוסדות והמלגאים.
4. תכנית המחקר צפויה להתפרס על פני תקופה שלא תעלה על שלוש שנים עד למועד סיומה. בכל מקרה לא תאושר מלגה אשר תקופת המחקר הצפויה במסגרתה קצרה מ-24 חודשים מהמועד הצפוי להפעלת המלגה (ראה סעיף ח(12) להלן).
5. יוגשו דו"ח התקדמות ובקשת המשך לשנה שנייה חודשיים לפני תום השנה הראשונה, הכול כמפורט בהסכם ההתקשרות בין הצדדים.
אישור המשרד לדו"ח ולבקשה שיוגשו יהווה תנאי להמשך ההתקשרות.

הדו"ח יכיל פירוט אודות תכנית המחקר המתבצעת, בצירוף אישור המנחים כי העבודה מתבצעת על פי תכנית העבודה.

6. משתלם היוצא לחופשה העולה על 3 חודשים רצופים, יבקש את אישור המשרד.

7. במידה והמשתלם יסיים את לימודיו לתואר שלישי ביוזמתו או ביוזמת המנחה לפני מועד סיום תקופת הסכם ההתקשרות, המשרד יהיה רשאי לקצר את תקופת ההסכם בהתאם ולקזז סכומים ששולמו בגין התקופה שבין מועד סיום ההשתלמות בפועל ומועד סיום ההשתלמות המתוכנן.
8. מלגאי רשאי לקבל מלגות נוספות או פרסי הצטיינות מכל מקור (למעט מקור ממשלתי) עד לתקרה הנהוגה במוסד בהתאם לתקנון המצוי במוסד. בכל מקרה, על המוסד להודיע למשרד מראש ובכתב על כל תשלום נוסף מגורמים אחרים.
9. המוסד יתחייב להעביר למשתלם את כל סכום המלגה המוענק לו מטעם המשרד, ולא ינכה ו/או יקזז ממנו סכום כלשהו המגיע לו מהמשתלם.
4. המסמכים הנדרשים:
המוסד ימלא את טופס ההגשה המצורף כנספח ב' ויצרף אליו את המסמכים הבאים: 
1. צילום תעודת זהות / מסמך המעיד על היות המשתלם אזרח ישראלי, תושב קבע או בעל מעמד עולה (כמוגדר במשרד הפנים).
2. אישור לימודים (או אישור רישום ללימודים) מהמוסד בו מבצע המשתלם את ההשתלמות.
3. אישור תכנית המחקר לדוקטורט או אישור הגשת התכנית.
4. מסמך קורות חיים של המשתלם.
5. רשימת פרסומים ועבודות מחקר של המשתלם, ככל שישנן.
6. העתקי תעודות לתארים אקדמיים של המשתלם.
7. גיליונות ציונים של המשתלם לתואר ראשון, שני ושלישי. משתלמים במסלול ישיר/משולב לתואר שלישי – יצרפו גיליונות ציונים לתואר ראשון ושני.
8. מכתבי המלצה על המשתלם (נדרשות מינימום 2 המלצות, כאשר ניתן כי אחת מהן תהיה מטעם המנחה הישיר של המשתלם). יש לצרף את מכתבי ההמלצה לכל אחד מעותקי הבקשה. 
5. שאלות ופניות:
1. נציגי המשרד לקול קורא זה, ואליהם יש להפנות את כל השאלות והבירורים הם כמפורט להלן:
בתחום המנהלי והכספי:
מר אבי ענתי, סמנכ"ל תיאום, תכנון ובקרה – טל': 02-5411170/173/805, 
avi@most.gov.il 
בתחום המדעי:  
דר' יוסי קאליפא, מנהל מדעי של תחום מחקרים במדעי החיים – טל': 02-5411126/30, yossik@most.gov.il 
2. שאלות יועברו אל נציג המשרד בכתב או בדואר אלקטרוני בלבד עד לתאריך  1.9.2014 באחריות המוסד לוודא כי השאלות הגיעו לנציג המשרד.
3. התשובות יינתנו בכתב בלבד ויועברו אל המוסד. שאלות ותשובות אשר רלוונטיות לכלל המציעים, יפורסמו גם באתר האינטרנט של המשרד בכתובת www.most.gov.il. רק תשובות שיינתנו בכתב יחייבו את המשרד.
6. הגשת הבקשות:
1. הבקשות יוגשו באמצעות הרשות המוסמכת של המוסד, ותהיינה חתומות על ידי מורשי החתימה של המוסד ועל ידי המשתלם, בצירוף חותמת המוסד.
2. הגשת בקשות במענה לקול קורא זה מהווה הסכמה של המוסד המבקש לתנאי הסכם ההתקשרות המצורף כנספח ג'; המשרד רשאי לעדכן את עיקרי תנאי הסכם ההתקשרות כדי לכלול בו פרטים רלוונטיים מתוך בקשת המחקר של המוסד אשר יזכה בקול הקורא. שינויים כאמור ייהפכו לחלק בלתי נפרד מתנאי ההסכם, ואי-עמידה בהם דינה יהא כדין אי-עמידה בכל סעיף או תנאי אחר בהסכם.
3. את הבקשות יש להגיש על גבי טופס ההגשה המצורף כנספח ב' (הטופס ימולא בהדפסה ולא בכתב יד), בצירוף המסמכים הנלווים כולל ההמלצות. 
על הטופס להיות משודך בסיכה.
4. תכנית המחקר תוגש באנגלית, על מנת לאפשר קבלת חוות דעת מסוקרים מחו"ל. יש לצרף תקציר בעברית ובאנגלית.
5. ניתן להוריד את טפסי ההגשה מאתר האינטרנט של המשרד www.most.gov.il.
6. הבקשות תוגשנה למשרד -  באמצעות הדואר האלקטרוני, על-ידי הרשות המוסמכת של המוסד, ותגענה אל המשרד לא יאוחר מיום חמישי, טז' באלול ה'תשע"ד, 11.9.2014
להלן הנחיות להגשה באמצעות הדואר האלקטרוני: 
1. יש לשלוח עותק מלא מטופס הבקשה לדואר אלקטרוני שכתובתו: Birds@most.gov.il
2. בחלון הדואר האלקטרוני בנושא, יש לציין בקיצור בעברית: שם המשתלם (ללא תואר), שם המוסד במקוצר (לדוגמא: אוני' ת"א, הטכניון) וכן נושא המחקר במקוצר. עד 50 תווים. 
3. צירוף קבצים (סה"כ 5 קבצים) עד 7 MB: 
1. קובץ 1: טופס ההגשה בפורמט word או Pdf (לא קובץ סרוק)
2. קובץ 2: תכנית המחקר בפורמט word או Pdf (לא קובץ סרוק)
3. קובץ 3- תקציר המחקר כקובץ Word  או Pdf (לא קובץ סרוק)
4. קובץ 4 - המסמכים המפורטים בסעיף ד. יצורפו כקובץ סרוק. יש לכלול בקבצים אלו את כל המסמכים הנדרשים לפי הסדר כפי שמופיע בסעיף ד. לעיל – לא כולל המלצות .
5. קובץ 5– המלצות יצורפו כקובץ אחד סרוק או כקובץ   Pdf
4. הערה: נא לשלוח את הדואר האלקטרוני פעם אחת בלבד על מנת למנוע אי בהירות בקליטת הבקשות המוגשות.
בנוסף, נדרש להגיש את הבקשה גם בעותקים קשיחים, וזאת עד לתאריך 16.9.2014 עד השעה 15:00
העותקים הקשיחים ימסרו למשרד באופן אישי, ב-3 העתקים, ניתן באמצעות שליח (לא ניתן להגיש בקשות באמצאות דואר רשום), במעטפה סגורה, אשר יירשם עליה משרד המדע, הטכנולוגיה והחלל, אגף תיאום, תכנון ובקרה, עבור "קול קורא מלגות צפרות לתואר שלישי לשנת 2015", הקריה המזרחית, רח' קלרמון גאנו, ירושלים, בניין ג', קומה 3, חדר 309 (הבניין ממוקם מאחורי המטה הארצי של המשטרה)

7. בקשות שתגענה באיחור או שיחסרו בהן פרטים או טפסים שלא מולאו או הוגשו על-פי ההנחיות יידחו על הסף.
8. כל שינוי שייעשה במסמכי הקול הקורא או בנספחיהם או כל הסתייגות ביחס אליהם, הין אם ייעשו בתוספת למסמכים, במכתב נלווה או בכל דרך אחרת, הם חסרי תוקף והמשרד רשאי להתעלם מהם או לפסול את הבקשה.
7. אמות מידה להערכת הבקשות:

הבקשות תעבורנה הליך של מיון, בדיקה והערכה על ידי המשרד.
בשלב הראשון תיבדקנה הבקשות לעניין עמידה בתנאי הסף (סעיף ב' לעיל).

רק בקשות אשר נמצאו עומדות בתנאי הסף, יועברו לשלב השני – שלב ההערכה על פי אמות המידה הבאות:

1. רמה מדעית: מצוינות מדעית-טכנולוגית, חדשנות ומקוריות של המחקר המוצע – 40%. הצעות שהציון שיינתן עבורן בגין סעיף זה יהיה נמוך מ – 75 (מתוך 100), לא תוכלנה להיבחר כזוכות.
2. תרומה ויישומיות: יכולת יישומו של המחקר וסיכויי השגת יעדיו. במסגרת זו תינתן עדיפות למחקרים העוסקים בפיתוח בר-קיימא, קרי – מחקרים המשפרים את איכות החיים או מחקרים המונעים או מצמצמים את הנזק לדורות הבאים – 25%.
3. הישגי המועמד: הישגי המועמד/ת בלימודים קודמים (ציונים, פרסים, מאמרים, המלצות וכו') – 25%.
4. הצגת ההצעה: בהירות הצגת הנושא, מטרות המחקר והשיטות המוצעות – 10%.
8. ביצוע התכנית:
1. המשרד מעוניין לבחור זוכים אחדים עד לגובה התקציב העומד לרשותו.
2. המשרד רשאי לבחור זוכה אחד או שלא לבחור זוכים כלל, לפי שיקול דעתו.
3. ביצוע ההתקשרות בהתאם לקול קורא זה מותנה בזמינות תקציבית.
4. המשרד לא ידון בבקשות אשר יוגשו שלא במועד או שאינן עומדות בתנאים שפורטו לעיל.
5. משתלם אשר לא היה סטודנט מן המניין במועד הגשת הבקשה יעביר למשרד אישור על היותו סטודנט מן המניין. העברת האישור כאמור מהווה תנאי לחתימה על הסכם ההתקשרות עם המוסד. 
6. משתלם אשר לא הייתה ברשותו תכנית מחקר מאושרת לדוקטורט במועד הגשת הבקשה, יעביר למשרד את אישור תכנית המחקר. העברת אישור התכנית כאמור מהווה תנאי לחתימה על הסכם ההתקשרות עם המוסד.
7. ההחלטה על חלוקת המלגות תיערך בתחילת שנת 2015.
8. הוחלט להעניק מלגה למשתלם, ייחתם הסכם התקשרות המצורף כנספח ג' בין המשרד ובין המוסד שבו לומד המשתלם בגין המלגה; רק לאחר חתימת ההסכם ומתן הודעה בכתב על כך למשתלם/המוסד, רשאי המשתלם להתחיל במחקר. לעניין קול קורא זה מודגש ש"קבלת מלגה" פירושה תשלום סכום המלגה למוסד שבו לומד המשתלם.
9. עם החתימה על ההסכם יפקיד המוסד כתב קיזוז על סכום המהווה 5% מסכום התמורה המשולם על ידי המשרד, כביטחון למילוי התחייבויות המוסד, הכול בהתאם להוראה 7.4.16 להוראות התכ"ם לעניין ערבויות ולדרישות המופיעות לעניין זה בהסכם ההתקשרות נספח ג'. הגשת כתב הקיזוז הינה תנאי מוקדם לכניסתו לתוקף של הסכם ההתקשרות.
10. המוסד אינו רשאי להעביר או להמחות לאחר את זכויותיו לפי קול קורא זה, כולן או חלקן.
11. המוסד יפעל בהתאם לתנאי הסכם ההתקשרות המצ"ב כנספח ג'.
12. תאריך הפעלת המלגות שיזכו למימון ייקבע בהסכמה בין הצדדים. המועד הצפוי להפעלת המלגה תחילת שנת 2015.
13. המשרד רשאי, בכל עת, בהודעה שתפורסם, להקדים או לדחות את המועד האחרון להגשת בקשות, וכן לשנות מועדים ותנאים אחרים הנוגעים לקול הקורא על פי שיקול דעתו.
9. זכויות המשרד:
1. המשרד רשאי לבטל את הקול הקורא או חלקים ממנו או לפרסם קול קורא חדש על פי החלטתו ללא מתן הסברים כלשהם למבקשים או לכל גורם אחר וללא הודעה מוקדמת.
2. המשרד רשאי לפנות במהלך הבדיקה וההערכה למבקש, כדי לקבל הבהרות לבקשה או להסיר אי-בהירויות, העלולות להתעורר בעת בדיקת הבקשות.
3. המשרד רשאי לבקש פרטים נוספים, תוך כדי הליך בחינת הבקשות, או כל מסמך, או מידע אחר, הדרושים לדעתו לשם בדיקת הבקשות, או הנחוצים לדעתו לשם קבלת החלטה.
4. החלטת הנהלת הקרנות במשרד בעניין זה אינה מחייבת את המשרד להתקשר עם המוסד. חתימת המוסד על הסכם ההתקשרות וכל המסמכים הנדרשים, מהווים תנאי מוקדם לחתימה על הסכם התקשרות מצד משרד המדע והטכנולוגיה.
5. לא חתם המוסד על הסכם ההתקשרות או לא מילא אחר דרישות אחרות הנגזרות מהזכייה בקול הקורא – רשאי המשרד לבטל את זכייתו בקול הקורא. במקרה כזה, יהא המשרד רשאי להכריז על בקשה אחרת כזוכה. 
6. אין באמור לעיל כדי לפגוע בזכויות המשרד לפי חוק חובת המכרזים, ה'תשנ"ב – 1992 או תקנותיו או לפי כל דין אחר.
מסמך זה מנוסח בלשון זכר מטעמי נוחות בלבד. בכל מקום בו הפנייה במסמך מנוסחת בלשון זכר, הכוונה לגברים ולנשים כאחד
קול קורא למלגות לפיתוח תשתיות מחקר בנושא הצפרות 


בתחום: המגוון הביולוגי, נדידה וחלל 

